‏‏23 באוקטובר 2023

ח' בחשוון תשפ"ד

**הנחיות מטעם המשרד להגנת הסביבה**

**בעניין היתרי רעלים בתקופת הכרזה על מצב מיוחד בעורף – אוקטובר 2023**

בעקבות ההכרזות על מצב מיוחד בעורף החל מיום 7.10.2023 (להלן – "המצב המיוחד"), התקבלו פניות במשרד מבעלי היתרי רעלים המצביעות על קשיים בהגשת מסמכים ובקשות למשרד, בין היתר עקב אי זמינות של גורמי מקצוע נדרשים. כמו כן קיימות מגבלות על פעילות המשרד להגנת הסביבה אשר כוללות מגבלות תנועה וכניסה למפעלים, וחוסר זמינות של כוח אדם במשרד וברשויות רלוונטיות שונות.

לנוכח כל זאת, להלן יובאו הנחיות המשרד להגנת הסביבה לממונים לפי חוק החומרים המסוכנים, התשנ"ג-1993 (להלן- "החוק"), בדבר אחזקה וחידוש היתרי רעלים בעת המצב המיוחד.

**תוקף ההנחיות הוארך עד ליום 06 בנובמבר 2023.**

הנחיות אלה יפורסמו לידיעת ציבור העוסקים.

כללי

1. על בעל ההיתר לפעול בהתאם להוראות פיקוד העורף וכוחות הביטחון.
2. על בעל ההיתר לעמוד בתנאי היתר הרעלים.
3. במקרה של צמצום או השבתת פעילות בעסק –
	* על בעל ההיתר לבחון את הסיכונים שעלולים לנבוע כתוצאה מכך לבריאות הציבור והסביבה, ולנקוט באמצעים להפחתת הסיכונים ולהבטחת שליטה על החומרים המסוכנים גם בעת הצמצום או ההשבתה. במקרה שבו קבועים תנאים בהיתר הרעלים או בהיתר אחר לעניין ביצוע הדממה או צמצום פעילות, יש לפעול על פיהם.
	* בעל היתר שעומד לצמצם או להפסיק את פעילותו יעביר על כך עדכון במייל למוקד הסביבה.
	* בעל העסק ימשיך להפעיל צוות חירום בהתאם לנוהל החירום ותיק מפעל כהגדרתו בתקנות רישוי עסקים (מפעלים מסוכנים) כל עוד בשטח העסק מוחזקים חומרים מסוכנים.

חידוש היתרים

ממונה רעלים רשאי, על פי שיקול דעתו, לחדש היתר רעלים אשר תוקפו עד ליום 10.11.2023, ללא ביצוע סיור מוקדם וללא קבלת אישורים נדרשים כתנאי בהיתר או על פי הנחיות הממונה בעניין מתן היתר רעלים, מגורמי מקצוע או רשויות סטטוטוריות שאינם זמינים בשל המצב המיוחד, וזאת כפוף לכל אלה –

1. לא נעשו שינויים משמעותיים בפעילות העסק, בכמויות או בסוגי החומרים המסוכנים המוחזקים בו. שינוי משמעותי לעניין זה הוא, בין היתר, תוספת כמויות של למעלה מ-20% או תוספת של רעלים חדשים.
2. בוצע סיור פיקוח במפעל בנושא חומרים מסוכנים בטרם הוצאת ההיתר הקיים (לפני שנה, שנתיים או שלוש בהתאם לדרגת ההיתר לפי תקנות אמות מידה), או במהלך תקופת ההיתר, ולא ידוע על הפרות משמעותיות שאינן מאפשרות חידוש ההיתר.
3. במקרה של חידוש בהעדר אישורים נדרשים - בעל העסק או אחראי הרעלים הצהיר בפני ממונה הרעלים על המגבלות בגינן אין באפשרותו להגיש את האישורים הנדרשים לחידוש היתר הרעלים מגורמי מקצוע או הרשויות הרלוונטיות, ויתחייב להשלים את האישורים החסרים בתוך חודש מסיום המצב המיוחד.
4. בהיתר הרעלים יוסף תנאי המחייב את בעל ההיתר להגיש את האישורים החסרים בתוך חודש מסיום המצב המיוחד או על פי דרישת הממונה.
5. בעל העסק או אחראי הרעלים הצהיר בפני ממונה הרעלים על עמידה בתנאי היתר הרעלים הקיים וכי לא נעשו שינויים משמעותיים בעסק.
6. לגבי היתרי רעלים בדרגה A לפי תקנות החומרים המסוכנים (אמות מידה לקביעת תוקף היתרים), תשס"ג–2003 – החידוש יינתן כפוף לאישור מנהל המחוז.
7. לגבי היתרי רעלים בדרגה A לגביהם נדרש אישור כב"ה ואין בידי בעל ההיתר טופס "התייחסות רשות הכבאות לבקשה למתן היתר רעלים" (טופס 20) – ככל שיש בידי בעל ההיתר רישיון עסק או אישור כבאות לרישיון עסק שהתקבלו במהלך השנה האחרונה, ניתן לראות את הרישיון או האישור כמספק לעניין מילוי הטופס. ככל שאין בידיו אף אחד מאלה, הממונה יקיים התייעצות עם כב"ה בדבר חידוש ההיתר. ההתייעצות תעשה על ידי פניה מרוכזת של המחוז לגורמי הקשר המפורטים בנספח.
8. לגבי חידוש היתרי רעלים אשר נמצאים ברשימת מפעלים של פקע"ר המצורפת להנחיה והוגדרו על ידי פקע"ר כמפעלים מסכני אוכלוסייה או מפעלים שנמצאים בתהליכי מיגון ואין בידם אישור פקע"ר לחידוש היתר רעלים – הממונה יקיים התייעצות עם פקע"ר בדבר חידוש ההיתר. ההתייעצות תעשה על ידי פניה מרוכזת של המחוז לגורמי הקשר המפורטים בנספח.
9. במהלך חודשיים לאחר סיום המצב המיוחד תינתן עדיפות לביצוע סיור פיקוח לבדיקת העמידה בתנאי היתר הרעלים, ומעקב אחר קבלת כלל האישורים הנדרשים.

היתר רעלים חדש ושינוי הפעלה משמעותי בהיתר קיים

ככלל לא יינתן היתר רעלים חדש, לרבות שינוי משמעותי להיתר קיים, ללא סיור מקדים. הוצאת היתר רעלים חדש ללא סיור תעשה באישור ראש המערך הלאומי לחומרים מסוכנים.